b'\n_START_ARTICLE_\nRheinbote\n_START_SECTION_\nZgodovina razvoja\n_START_PARAGRAPH_\nRaketa je bila ustvarjena v nem\xc5\xa1kem koncernu Rheinmetall-Borsig kot mo\xc5\xbena zamenjava za daljnometno artilerijo. Zaradi uspe\xc5\xa1ne taktike Blitzkrieg so v Nem\xc4\x8diji pri\xc5\xa1li do spoznanja, da artilerija ne more dovolj hitro slediti ostalim enotam in jim nuditi artilerijske predpriprave terena. Poleg tega je imela tedanja daljnometna artilerija (veliki topovi in mo\xc5\xbenarji) doseg le do 150\xc2\xa0km. Enote opremljene z balisti\xc4\x8dnimi raketami kratkega dosega dale\xc4\x8d v zaledju bi re\xc5\xa1ile to te\xc5\xbeavo, saj bi lahko iz istega mesta nudili tovrstno pomo\xc4\x8d zgolj z ustrezno korekturo ognja na veliko ve\xc4\x8djih razdaljah. To nalogo so sicer delno \xc5\xbee opravljale enote Luftwaffe opremljene z juri\xc5\xa1niki in bombniki strmoglavci, vendar je bila to draga re\xc5\xa1itev in hkrati nepotrebno izpostavljanje pilotov protiletalskemu ognju. Prvi preizkusi z raketo dosega do 220 km imenovano Rheinbote so se tako za\xc4\x8deli v letu 1943. Raketa je bila prvi\xc4\x8d uporabljena v boju leta 1944. novembra tega leta so namre\xc4\x8d z njo za\xc4\x8deli obstreljevati Antwerpen v Belgiji. Na to mesto so do konca vojne izstrelili ve\xc4\x8d kot 220 teh raket.\n_START_SECTION_\nOpis\n_START_PARAGRAPH_\nRaketa je bila dolga podolgovata cev s krilci in repnimi stabilizatorji, ki so usmerjali let rakete. Domet so dolo\xc4\x8dali s koli\xc4\x8dino goriva in odvzemanjem ali dodajanjem faznih komponent. Zaradi tega se je raketa izkazala kot povsem neuporabna za natan\xc4\x8dno ognjeno podporo in je v operativni uporabi prevzela naloge strate\xc5\xa1ke rakete (podobno kot V-2).'